
Meszlényi Róbert: Stabat Mater

Meszlényi Róbert nevét méltatlanul felejtette el az utókor. Pedig sokrétű munkássága alapján jobb hely illetné meg a magyar zenetörténet hasábjain. E hihetetlen munkabírású férfi történelmünk nemzeti tragédiáktól átszőtt viharos időszakában a klebelsbergi elvekhez idomulva hazánk legmagasabb szintű zeneoktatási intézményének titkáraként tett erőfeszítéseket a magyar zenekultúra fölényének biztosításáért. Sajnos a második világháborút követő új rendszer világképébe sehogy sem illett bele Meszlényinek mint a régi monarchia szellemi táptalaján nevelkedett legitimista, nemzeti érzelmű értelmiséginek a képe, így neve számüzetésbe került műveivel együtt. Lánya által megőrzött hagyatékának utóbbi időkben elkezdődött feldolgozása azonban némi reménnyel kecsegtet: a helyzet megváltoztatható. E reménysugár tükrében kívánjuk kamaraének-együttesünkkel bemutatni története során először Meszlényi kevésszámú kompozícióinak egyikét a Stabat Mater-t.



